בריידי הארן

בריידי ג'ון הארן (באנגלית: Brady John Haran, OAM – בעל עיטור המסדר של אוסטרליה; נולד ב-18 ביוני 1976) הוא יוצר קולנוע ועיתונאי עצמאי אוסטרלי-בריטי המפיק סרטונים חינוכיים וסרטים דוקומנטריים עבור ערוצי היוטיוב שלו, כשהבולט שבהם הוא Numberphile. הארן הוא גם מנחה שותף של הפודקאסט Hello Internet יחד עם עמיתו CGP Grey שגם הוא יוטיובר חינוכי. ב-22 באוגוסט 2017 השיק הארן את הפודקאסט השני שלו, הנקרא The Unmade Podcast, וב-11 בנובמבר 2018, הוא השיק את הפודקאסט השלישי שלו, The Numberphile Podcast, המבוסס על ערוץ המתמטיקה שלו באותו השם.

 כתב וקולנוען 
בריידי הארן למד עיתונאות במשך שנה לפני שהתקבל לעבודה על ידי The Adelaide Advertiser. בשנת 2002, הוא עבר מאוסטרליה לנוטינגהאם, בריטניה. בנוטינגהאם, הוא עבד עבור ה־BBC, הוא החל לעבוד שם כקולנוען, וככתב דיווח עבור תחנות הרדיו East Midlands Today, BBC News Online ו-BBC.

בשנת 2007, הארן עבד כיוצר קולנוע ב-Nottingham Science City, כחלק מהסכם בין BBC ואוניברסיטת נוטינגהאם. פרויקט "Test Tube" שלו התחיל ברעיון להפיק סרט תיעודי על מדענים ומחקריהם, אבל הוא החליט להעלות את הקטעים הגולמיים שלו ליוטיוב; מאותה נקודה התפתחו הערוצים שלו "סרטוני הטבלה המחזורית" ("Periodic Videos") ו"שישים סמלים" ("Sixty Symbols"). הארן עזב אז את ה-BBC כדי לעבוד במשרה מלאה ביצירת סרטוני YouTube.

 ערוצי יוטיוב 
בעקבות Test Tube החליט הארן ליצור ערוצי יוטיוב חדשים. בחמש השנים הראשונות שלו כיוצר סרטים עצמאי הוא יצר למעלה מ-1500 סרטונים ובשנת 2012, הוא היה המפיק, העורך והמראיין מאחורי 12 ערוצי יוטיוב. הארן מרבה לשתף פעולה עם אנשי אקדמיה ואנשי מקצוע ידועים. הסרטונים של הארן הם לרוב בפורמט של ראיון מזדמן שבו הארן ומומחה דנים בנושאים הרלוונטיים לעבודתו של המומחה המרואיין.

 סרטוני הטבלה המחזורית 
החל מיוני 2008, הארן יצר את Periodic Videos (בתחילה נקראו the periodic table of videos), זוהי סדרת סרטונים על יסודות כימיים והטבלה המחזורית, בעבודה עם פרופסור מרטין פוליאקוף במטרה לעשות סרטון המסביר כל אחד מהיסודות בטבלה המחזורית. הסרטונים של הארן המסבירים כימיה ומדע לאנשים שאינם בתוך התחום זכו להכרה חיובית. יחד, הם יצרו למעלה מ-500 סרטונים קצרים המכסים את היסודות ונושאים אחרים הקשורים לכימיה. לערוץ היוטיוב שלהם היו יותר מ-159 מיליון צפיות. כמו כן, הארן ופוליאקוף כתבו מאמר בכתב העת Nature Chemistry ומאמר על כתב העת Science הדן בהשפעה החינוכית של Periodic Videos. מרטין פוליאקוף קיבל את פרס החינוך של החברה המלכותית לכימיה בשנת 2011 על עבודה שהובילה את החינוך לכימיה לקהל רחב יותר; גם בעקבות עבודתו עם הארן על סרטוני הטבלה המחזורית.

 שישים סמלים 
שישים סמלים הוא ערוץ היוטיוב של הארן לפיזיקה ואסטרונומיה. הסרטון הראשון בערוץ זה עלה לאתר באפריל 2009, כשהרצף המקורי של הסרטונים התמקד בסימונים נפוצים בפיזיקה. מאז, פורסמו סרטונים בנושאים נוספים בפיזיקה בדגש על אסטרונומיה כמו אפקט החממה, עידן היקום ועוד כמה על חורים שחורים.

 Numberphile 
החל מאוקטובר 2011, Numberphile מציג סרטונים החוקרים נושאים חינוכיים ממגוון תחומים של מתמטיקה. כרגע ערוץ זה הוא הערוץ בעל מספר המינויים הרב ביותר של הארן. בימיו הראשונים של הערוץ, כל סרטון התמקד במספר מסוים, אך מאז הערוץ הרחיב את היקפו, והציג סרטונים על מושגים מתמטיים מתקדמים יותר כמו המשפט האחרון של פרמה והשערת רימן. הארן מתחזק גם את ערוץ Numberphile2, הכולל קטעים נוספים המרחיבים את הנאמר בערוץ הראשי, וכן את The Numberphile Podcast .

 Objectivity 
הארן השיקה את ערוץ היוטיוב Objectivity בסוף 2014. הסרטונים מציגים דיון וטיפול בחפצים וכתבי יד היסטוריים, לעיתים קרובות מהארכיונים של החברה המלכותית, אם כי מוזיאונים וארגונים היסטוריים אחרים הוצגו גם הם. הארן הוא המנחה הנראה בצילום של הערוץ הזה, בניגוד לערוצים האחרים שלו בהם נוכחותו היא רק מאחורי המצלמה. קית' מור, הספרן הראשי של החברה המלכותית, הוא דוגמה למרואיין בולט בערוץ זה.

 סרטוני Deep Sky 
Deep Sky Videos, שהחל באוקטובר 2011, הוא הערוץ המתמקד באסטרונומיה של הארן. הוא מעוצב באופן דומה ויש לו חלק מאותם מרואיינים כמו בערוצי המתמטיקה והפיזיקה שלו Numberphile ו-Sixty Symbols. בספטמבר 2022, הערוץ סיים סדרת סרטונים על כל אחד מ-110 אובייקטי Messier, דבר שהיווה יעד של הערוץ מאז ינואר 2012.

 ערוצי יוטיוב אחרים 
Computerphile הוא הערוץ התאום של Numberphile, הכולל סרטונים על מדעי המחשב המרואיינים גם כאן הם מומחים בתחומם. הארן מעורב באופן מינימלי ביצירת הווידאו של הערוץ, כאשר את רובם ביים והפיק שון ריילי.

הארן ממשיך לתחזק את Test Tube, שנקרא כעת nottinghamscience, כמקום לפרסם קטעים נוספים לסרטונים מהערוצים הראשיים שלו. הוא גם מפעיל ערוצים עבור הפודקאסטים שלו Hello Internet ו-The Unmade Podcast. להארן יש מספר ערוצים שלא היו פעילים כבר כמה שנים, כל אחד מהם עוסק בתחום נוסף והם: Words of the World, Backstage Science, Psyfile, PhilosophyFile, Bibledex, FavScientist ו-foodskey .Brady Stuff הוא הערוץ של הארן לסרטונים אישיים והוא "מזבלה עבור קליפים שלא ממש מתאימים לשום מקום".

 פודקאסטים 
מלבד ערוצי היוטיוב יש להארן גם פודקאסטים שהוא מתפעל הראשון מביניהם הוא Hello Internet שאותו הוא מגיש יחד עם חברו היוטיובר CGP Grey סביבו התפחתה קהילה אדוקה שהצביעה בבחירות על הדגל הרשמי שייצג את הפודקאסט. בנוסף יש להארן פודקאסט שנקרא The Unmade Podcast שאותו הוא מגיש יחד עם חברו הכומר Tim Hein שבו בכל פרק הם מביאים רעיונות לפודקאסטים שאינם קיימים. מלבד שני הפודקאסטים העיקריים הללו קיימים פודקאסטים נוספים שהארן מפיק: The Numberphile Podcast הוא פודקאסט נלווה לערוץ היוטיוב שלו Numberphile שבו הוא מראיין מתמטיקאים שהופיעו בערוץ זה. Younglings הוא פודקאסט על הורות שהארן מקיים יחד עם אשתו וזוג חברים שלהם.

 חיים אישיים 
הארן גר ליד בריסטול בבריטניה. הוא נשוי לעיתונאית ומגישת חדשות הטלוויזיה קיילי פנטלו, לזוג יש בן משותף.

 קישורים חיצוניים 



 הערות שוליים 

קטגוריה:BBC: אישים
קטגוריה:מסדר אוסטרליה: מקבלי מדליה
קטגוריה:מהגרים מאוסטרליה לממלכה המאוחדת
קטגוריה:עיתונאים בריטים
קטגוריה:מגישי פודקאסטים בריטים
קטגוריה:יוטיוברים אוסטרלים
קטגוריה:עיתונאים אוסטרלים
קטגוריה:במאי קולנוע אוסטרלים
קטגוריה:ילידי 1976